Hos Vadum Villaservice stiger optimismen efter det nye politiske tiltag. - Faktisk har vi ansat en ekstra lærling, efter at håndværkerfradraget blev forlænget. Folk har jo ringet og spurgt meget mere til få lavet noget arbejde. Så vi er optimistiske, siger Jørgen Andersen, snedker- og tømrermester og indehaver af Vadum Villaservice. Hos Dansk Byggeri er man heller ikke i tvivl om den positive effekt af det nye fradrag. - Vi har ingen faste tal endnu, men der er helt klart mere efterspørgsel, efter at håndværkerfradraget blev forlænget fornylig. Telefonerne ringer mere, siger Knud Kristensen, formand for Dansk Byggeri i Nordjylland - og også borgmester i Vesthimmerlands Kommune. Næsten en halv million danskere brugte håndværkerfradrag for i alt fem milliarder kroner sidste år, viser de seneste tal fra Skatteministeriet.

Referat:
Det populære håndværkerfradrag, der blev forlænget for nogle uger siden, skaber travlhed hos de nordjyske byggefirmaer.